Γυναίκες δηλητήριο

Οι Γυναίκες δηλητήριο είναι ελληνική ερωτική μαύρη κωμωδία του 1993 σε σκηνοθεσία Νίκου Ζερβού και σε σενάριο των Χάρη Ρώμα και Άννας Χατζησοφιά. Στους πρωταγωνιστικούς ρόλους είναι οι Σπύρος Παπαδόπουλος, Ηλίας Λογοθέτης, Νάντια Μουρούζη και ο Κώστας Ρηγόπουλος (στην τελευταία του εμφάνιση), ενώ συμμετέχουν πολλοί γνωστοί ηθοποιοί σε υποστηρικτικούς ρόλους. 

Το ομώνυμο τραγούδι της ταινίας ερμηνεύει ο Σταμάτης Κραουνάκης, ο οποίος έγραψε και τους στίχους σε μουσική σύνθεση του Κώστα Τουρνά.

Η υπόθεση της ταινίας επικεντρώνεται στην οικογένεια του ψυχίατρου Κωνσταντίνου Σεμπέκου, η οποία αντιμετωπιζει μια σειρά από ερωτικά προβλήματα.

Η πρεμιέρα της ταινίας πραγματοποιήθηκε στις 12 Νοεμβρίου 1993 και προβλήθηκε στις κινηματογραφικές αίθουσες Αμόρ, Άστρον, Όσκαρ και Πολένα της Αθήνας. Έλαβε αρνητικές κριτικές.

 Πλοκή 
Ο Κωνσταντίνος Σεμπέκος είναι επιτυχημένος ψυχίατρος, ο οποίος έχει γίνει διάσημος για το βιβλίο που έγραψε και αφορά τη σχέση των δυο φύλων. Ο Κωνσταντίνος είναι αρκετά πλούσιος, με καλούς φίλους και ασθενείς που τον λατρεύουν, καθώς και μια ιδανική σχέση με μια όμορφη και δραστήρια γυναίκα επιχειρηματία. Ωστόσο ένα βράδυ, καθώς κάνει μια συνηθισμένη διάλεξη, ξεκινά ένας καταιγισμός γεγονότων που αναστατώνουν τη ζωή του. Ο αδελφός του, Αλέξανδρος, που είναι επίδοξος νέος σκηνοθέτης αποπειράται να αυτοκτονήσει γιατί η κοπέλα του, Εβίτα, διατηρεί παράλληλες σχέσεις και με άλλους άνδρες. Σαν να μην έφτανε αυτό η ηλικιωμένη μητέρα του αποφασίζει να διώξει από το σπίτι τον πατέρα του και να ξεκινήσει μια καινούργια ζωή, ενώ ο πατέρας του από το σοκ που παθαίνει χάνει την ακοή του και αργότερα και τη ομιλία του. Τα προβλήματα για τον Κωνσταντίνο δεν δείχνουν να έχουν τέλος καθώς κάποιοι από τους ασθενείς του, με ερωτικά προβλήματα, παθαίνουν έξαρση δημιουργώντας περιέργες καταστάσεις στο ιατρείο του. Εν τω μεταξύ η κουμπάρα του, που βρίσκεται σε κρίση γάμου, του κάνει ερωτική πρόταση και η γραμματεύς του, η οποία είναι πρώην ασθενής του και κρυφά ερωτευμένη μαζί του, σε μια κρίση ζήλιας και μίσους, βάζει φωτιά στο σπίτι της αγαπημένης του. Ο Κωνσταντίνος αντιμετωπίζει όλα αυτά τα προβλήματα με πολύ ψυχραιμία, μέχρι που ο συνδυασμός όλων αυτών των προσώπων καταληγεί ο ένας να προσπαθεί να δηλητηριάσει τον άλλον, ξεπερνά τον φλεγματικό του χαρακτήρα και ανατρέπει την στάση μιας ολόκληρης ζωής.

 Διανομή ρόλων 
Ηλίας Λογοθέτης - Κωνσταντίνος Σεμπέκος
Σπύρος Παπαδόπουλος - Αλέξανδρος Σεμπέκος
Βαλέρια Χριστοδουλίδου - Εβίτα
Νάντια Μουρούζη - Στέλλα (αδελφή Στυλιανή)
Κώστας Ρηγόπουλος - Νικηφόρος Σεμπέκος
Άννα Κυριακού - Θεοδώρα
Άλκης Παναγιωτίδης - Μάρκος Ιορδάνογλου
Σπύρος Μπιμπίλας - Θανάσης Μαμαλάκης
Αθηνά Τσιλύρα - Βέρα Μακρή
Βλάσης Μπονάτσος - Βλάσης
Ανδρέας Βουτσινάς - Ανδρέας
Γιάννης Καρατζογιάννης - Τάσος Ασημάκης
Γιολάντα Μπαλαούρα -  Μπέμπα Ιορδάνογλου
Ελισάβετ Ναζλίδου - Πόπη Μαμαλάκη
Τζόνι Βαβούρας - κύριος Μαρτίνος
Σπύρος Δρόσος - γκόμενος
Άλκης Ζερβός -  δημοσιογράφος
Χάρρυ Κλυνν - εκπρόσωπος ΕΚΚ
Χριστόφορος Νέζερ - Γιώργος

 Παραπομπές 

 Βιβλιογραφία 

 Εξωτερικοί σύνδεσμοι 



Κατηγορία:Ταινίες του 1993
Κατηγορία:Ελληνικές ταινίες της δεκαετίας 1990
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές κωμικές ταινίες
Κατηγορία:Ταινίες γυρισμένες στην Ελλάδα